วรรณแนะลดเสี่ยงยุโรป
ชู2กองทุนกลุ่มวรรณพร็อพฯแจกผลตอบแทนเฉลี่ย6-7%
29 มิ.ย. 2555

ชู2กองทุนกลุ่มวรรณพร็อพฯแจกผลตอบแทนเฉลี่ย6-7%
บลจ.วรรณชี้ยุโรปยังไม่น่าไว้ใจทำตลาดผันผวน ชู ONEPROP และ ONEPROPSG ผลตอบแทนสม่ำเสมอ 67% ต่อปี
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า ดัชนีหุ้นตลาดหลักทรัพย์ยังคงผันผวนต่อเนื่องจากสถานการณ์ในยุโรปที่ยังไม่น่าไว้วางใจ จึงแนะนำให้ปรับพอร์ตการลงทุนเพื่อลดความเสี่ยง โดยเพิ่มสัดส่วนลงทุนในสินทรัพย์ที่ให้ผลตอบแทนที่ค่อนข้างสูงกว่าพันธบัตร 
กองทุนที่แนะนำ ได้แก่ กองทุนเปิด วรรณ พร็อพเพอร์ตี้ พลัส ฟันด์ (ONEPROP) ลงทุนในหน่วยลงทุนของกองทุนรวมอสังหาริมทรัพย์ที่จดทะเบียนในตลาดหลักทรัพย์แห่งประเทศไทย หรือกองทุนเปิด วรรณ พร็อพเพอร์ตี้ สิงคโปร์ (ONEPROPSG) เน้นลงทุนในหน่วยลงทุนของกองทุนรวมอสังหาริมทรัพย์ที่จดทะเบียนในตลาดหลักทรัพย์สิงคโปร์ ได้แก่ Philip Singapore Real Estate Income Fund ซึ่งเป็นกองทุนหลัก 
“ทั้งสองกองทุนนี้ผู้ลงทุนมีโอกาสได้รับผลตอบแทนที่สม่ำเสมอในรูปของค่าเช่าจากการปล่อยเช่าสินทรัพย์ที่สูงประมาณ 67% ต่อปี และได้รับผลตอบแทนเป็นระยะๆ จากการขายคืนหน่วยลงทุนอัตโนมัติปีละไม่เกิน 4 ครั้ง” นายวิน กล่าว 
สำหรับกองทุน ONEPROP หลังจากรับซื้อคืนหน่วยลงทุนโดยอัตโนมัติในอัตรา 1.75% ของจำนวนหน่วยลงทุนทั้งหมด เมื่อวันที่ 16 มิ.ย. 2555 คิดเป็นผลตอบแทนย้อนหลัง 1 ปี เท่ากับ 7% ต่อปี 
นอกจากนี้ เมื่อวันที่ 26 มิ.ย. 2555 ได้รับซื้อคืนหน่วยลงทุนอัตโนมัติของกองทุน ONEPROPSG จากจำนวนเงินที่จัดสรรจากเงินสดรับที่ได้จากเงินปันผลของกองทุนรวมอสังหาริมทรัพย์ที่กองทุนไปลงทุนในอัตรา 1.75% ของจำนวนหน่วยลง ทุนทั้งหมด โดยใช้ราคา ณ วันที่ 26 มิ.ย. 2555 และผู้ลงทุนจะได้รับเงินในวันที่ 3 ก.ค. 2555 เมื่อรวมกับที่ได้รับซื้อคืนหน่วยลงทุนโดยอัตโนมัติตั้งแต่ต้นปีไปแล้ว 5.25% ของจำนวนหน่วยลงทุนทั้งหมด หรือคิดเป็นผลตอบแทนประมาณ 10.50% ต่อปี
สำหรับกองทุน ONEPROP มีผลตอบแทนต่อปี ย้อนหลัง 3 เดือน 6 เดือน และ 1 ปี เท่ากับ 6.46% 12.38% และ 14.79% ตามลำดับ โดยมีมูลค่าหน่วยลงทุนเท่ากับ 15.0196 บาท และมีมูลค่าทรัพย์สินสุทธิ 2,219.78 ล้านบาท ณ วันที่ 26 มิ.ย. 2555 ส่วนกองทุน ONEPROPSG มีผลตอบแทนต่อปี ย้อนหลัง 3 เดือน และ 6 เดือน เท่ากับ 6.55% และ 15.73% มูลค่าหน่วยลงทุนเท่ากับ 11.2943 บาท มูลค่าทรัพย์สินสุทธิ 73.67 ล้านบาท